Prečišćeni tekst Pravilnika o načinu pripreme, obuke i opremanja jedinica, odnosno pripadnika Vojske Crne Gore za upotrebu u međunarodnim snagama obuhvata sljedeće propise:
1. Pravilnik o načinu pripreme, obuke i opremanja jedinica, odnosno pripadnika Vojske Crne Gore za upotrebu u međunarodnim snagama ("Službeni list Crne Gore", br. 055/20 od 12.06.2020),
2. Pravilnik o izmjenama i dopuni Pravilnika o načinu pripreme, obuke i opremanja jedinica, odnosno pripadnika Vojske Crne Gore za upotrebu u međunarodnim snagama ("Službeni list Crne Gore", br. 019/23 od 20.02.2023), u kojima je naznačen njihov dan stupanja na snagu.
PRAVILNIK
O NAČINU PRIPREME, OBUKE I OPREMANJA JEDINICA, ODNOSNO PRIPADNIKA VOJSKE CRNE GORE ZA UPOTREBU U MEĐUNARODNIM SNAGAMA
("Službeni list Crne Gore", br. 055/20 od 12.06.2020, 019/23 od 20.02.2023)
Član 1
Ovim pravilnikom propisuje se način pripreme, obuke i opremanja jedinica, odnosno pripadnika Vojske Crne Gore (u daljem tekstu: Vojska) za upotrebu u međunarodnim snagama.
Član 2
Izrazi koji se u ovom pravilniku koriste za fizička lica u muškom rodu, podrazumijevaju iste izraze u ženskom rodu.
Član 3
Načelnik Generalštaba Vojske određuje jedinice, odnosno pripadnike Vojske koji se upućuju na pripreme za upotrebu, odnosno učešće u međunarodnim snagama.
Pripreme iz stava 1 ovog člana obuhvataju:
   - zdravstvene pripreme,
   - obavještajno-bezbjednosne pripreme,
   - psihološke pripreme, i
   - administrativne pripreme.
Član 4
Zdravstvene pripreme iz člana 3 stav 2 alineja 1 ovog pravilnika koje vrši ovlašćena zdravstvena ustanova obuhvataju sistematske preglede, stomatološku pripremu, imunološku pripremu, izdavanje odgovarajućih zdravstvenih potvrda o spremnosti pripadnika Vojske za učešće u međunarodnim snagama, izdavanje odgovarajućih sanitetskih sredstava, kao i pripremu u vezi sa endemskim oboljenjima i zdravstvenim izazovima geografskih područja u koja se pripadnici Vojske upućuju.
Izuzetno od stava 1 ovog člana, kad imunološku pripremu nije moguće sprovesti u ovlašćenoj zdravstvenoj ustanovi, imunološka priprema pripadnika Vojske može se sprovesti u okviru međunarodnih snaga u koje se upućuju.
Član 5
Obavještajno-bezbjednosne pripreme iz člana 3 stav 2 alineja 2 ovog pravilnika obuhvataju vršenje bezbjednosne provjere, obavještajne i bezbjednosne pripreme, preduzimanje odgovarajućih bezbjednosnih radnji, mjera i postupaka, kao i izdavanje dozvole za pristup tajnim podacima ako je to neophodno za vršenje dužnosti pripadnika Vojske u međunarodnim snagama.
Član 6
Psihološke pripreme iz člana 3 stav 2 alineja 3 ovog pravilnika koje sprovode psiholozi koji su zaposleni u Vojsci obuhvataju vršenje procjene psihološke sposobnosti i procjene uspješnosti prilagođavanja na uslove života i rada u međunarodnim snagama, kao i davanje mišljenja o psihološkoj spremnosti pripadnika Vojske za učešće u međunarodnim snagama.
Član 7
Administrativne pripreme iz člana 3 stav 2 alineja 4 ovog pravilnika obuhvataju izdavanje:
   - NATO/EU naređenja za putovanje na obuku, odnosno za upućivanje pripadnika Vojske u međunarodne snage,
   - službenog pasoša, ako je to neophodno za vršenje dužnosti u međunarodnim snagama, i
   - drugih akata u vezi sa upotrebom pripadnika Vojske u međunarodnim snagama.
Član 8
Pripreme iz čl. 4, 5, 6 i 7 ovog pravilnika vrše se u skladu sa planom priprema koji donosi Ministarstvo odbrane.
Član 9
Obuka pripadnika Vojske za učešće u međunarodnim snagama obuhvata njihovo osposobljavanje za vršenje konkretnih dužnosti u međunarodnim snagama i može se realizovati u Crnoj Gori i inostranstvu.
Na obuku iz stava 1 ovog člana, načelnik Generalštaba Vojske upućuje pripadnike Vojske koji su zdravstveno i psihološki sposobni i koji zadovoljavaju uslove za obavljanje dužnosti u međunarodnim snagama u koje se upućuju.
Na obuku iz stava 1 ovog člana, po pravilu, upućuje se najmanje 20% pripadnika Vojske više od potrebnog broja za učešće u međunarodnim snagama.
Obuka iz stava 1 ovog člana vrši se na osnovu programa obuke i ocjenjivanja pripadnika Vojske za učešće u konkretnim međunarodnim snagama, koji utvrđuje načelnik Generalštaba Vojske.
Član 10
Opremanje jedinica, odnosno pripadnika Vojske za upotrebu, odnosno učešće u međunarodnim snagama vrši se na osnovu liste opremanja koju utvrđuje načelnik Generalštaba Vojske i konkretnih aktivnosti u međunarodnim snagama.
Član 11
Organizaciona jedinica Generalštaba Vojske koja vrši poslove u vezi sa učešćem pripadnika Vojske u međunarodnim snagama izrađuje izvještaj o izvršenim pripremama, obuci i opremanju iz čl. 3, 9 i 10 ovog pravilnika.
Na osnovu izvještaja iz stava 1 ovoga člana, načelnik Generalštaba Vojske predlaže ministru odbrane jedinice, odnosno pripadnike Vojske za upotrebu, odnosno učešće u međunarodnim snagama.
Član 12
Danom stupanja na snagu ovog pravilnika prestaju da važe odredbe Pravilnika o bližim uslovima, načinu i postupku izbora, pripreme, obuke upućivanja pripadnika Vojske Crne Gore i zaposlenih u Ministarstvu odbrane u međunarodne snage, mirovne misije i druge aktivnosti u inostranstvu ("Službeni list CG", broj 78/09) koje se odnose na bliže uslove, način, postupak izbora, pripreme, obuke i upućivanja pripadnika Vojske u međunarodne snage.
Član 13
Ovaj pravilnik stupa na snagu osmog dana od dana objavljivanja u "Službenom listu Crne Gore".